Vuoden 1984 televiestintälain 12 osan 2 kohdan mukainen ilmoitus

Ehdotettu muutos kaikkien yleisen televerkon operaattoreiden ("PTO") toimilupiin

(2001/C 270/02)

(ETA:n kannalta merkityksellinen teksti)

1. Tällä asiakirjalla televiestintähallinnon pääjohtaja (jäljempänä "pääjohtaja") antaa vuoden 1984 televiestintälain, sellaisena kuin se on muutettuna vuoden 2000 sähköisen viestinnän lailla (jäljempänä "viestintälaki"), 12 osan 2 kohdan mukaisen ilmoituksen ehdotetuista sääntelymuutoksista. Muutokset koskevat kaikkia aikavälillä 22.6.1984-31.7.2001 myönnettyjä toimilupia, jotka kauppa- ja teollisuusministeri (jäljempänä "ministeri") on myöntänyt viestintälain 7 osan nojalla sellaisille oikeussubjekteille, jotka ministeri on määritellyt viestintälain 9 osan mukaisiksi, yleisiä televiestintäjärjestelmiä hallinnoiviksi oikeussubjekteiksi. Kyseisiin toimilupiin viitataan jäljempänä ilmaisulla "PTO-toimiluvat".

2. Ehdotettujen muutosten vaikutukset kuvaillaan jäljempänä kohdassa "Suunnitelma".

3. Muutoksia ehdotetaan sen vuoksi, että operaattoreille on annettava yleinen valtuutus kieltäytyä liittämästä laitetta tai purkaa laitteen liityntä tai poistaa laite käytöstä, jos se vahingoittaa verkkoa. Nykyjärjestelyt, joissa tämä edellyttää ennalta haettavaa lupaa, eivät ole käytännössä tarkoituksenmukaisia. Operaattoreiden on tällaisissa tilanteissa voitava ryhtyä välittömästi tarpeellisiin toimenpiteisiin. Yleisen valtuutuksen vastapainoksi operaattoreiden on kuitenkin tätä ehtoa soveltaessaan ilmoitettava siitä ministerille ja pääjohtajalle niin aikaisin kuin se on käytännössä mahdollista. Perustelut on esitetty tarkemmin asiakirjassa "Explanatory memorandum for Section 12, modification to Licence Condition 5(4)(c) or its equivalent".

4. Toimilupaehtoon 5(4)(c) ehdotettu muutos, joka esiteltiin pääjohtajan 6. heinäkuuta 2001 julkaisemassa kirjeessä, jätetään toteuttamatta ja korvataan tässä ilmoituksessa ja edellä mainitussa perusteluasiakirjassa ehdotetulla muutoksella.

5. Viestintälain 12 A osan 7 kohdan mukaan muutos keventää sääntelyä, jos

a) muutettavat ehdot aiheuttavat rasitteen sen toimiluvan haltijalle, johon kyseiset ehdot sisältyvät,

b) muutos poistaa rasitteen tai keventää sitä heikentämättä tarpeellista suojaa, ja

c) muutos ei saata epäasianmukaisesti heikompaan asemaan sellaista viestintälain 7 osan mukaisen toimiluvan haltijaa, joka toiminnassaan kilpailee sen toimiluvan haltijan kanssa, johon muutettavat ehdot sisältyvät.

6. Pääjohtaja katsoo, että PTO-toimilupiin ehdotetut muutokset keventävät sääntelyä perusteluasiakirjassa esitetyistä syistä viestintälain 12 A osan 7 kohdassa tarkoitetulla tavalla.

7. Muutoksia koskeva kuulemismenettely on kaksivaiheinen. Ensimmäisessä vaiheessa kannanotot tai vastalauseet muutosehdotuksiin pyydetään toimittamaan seuraavaan osoitteeseen: Frank Phillips , Oftel , 50 Ludgate Hill , London EC4M 7JJ ( puhelin (44-207) 634 88 71 , sähköposti frank.phillips@oftel.gov.uk ), viimeistään 4. lokakuuta 2001.

8. Mahdolliset luottamukselliset tiedot on selvästi merkittävä sellaisiksi ja erotettava omaksi luottamukselliseksi liitteekseen. Kaikki Ofteliin toimitetut kannanotot tai vastalauseet, luottamukselliseksi merkittyä aineistoa lukuun ottamatta, annetaan Oftelin tutkimusyksikölle tarkasteltaviksi.

9. Kuulemismenettelyn toisessa vaiheessa pyydetään näkemyksiä ensimmäisessä vaiheessa esitetyistä kannanotoista tai vastalauseista. Nämä näkemykset on toimitettava edellä mainittuun osoitteeseen Frank Phillipsille viimeistään 24. lokakuuta 2001.

10. Ehdotettuja muutoksia vastustaviin kannanottoihin on liitettävä kirjallinen lausunto, jossa niitä pyydetään pitämään vastalauseina muutoksiin.

11. Ehdotetut muutostekstit kokonaisuudessaan, perusteluasiakirja ja täydellinen luettelo muutosten kohteena olevista toimiluvista ovat saatavilla Julia Bradfordilta edellä mainitusta osoitteesta (puhelin (44-207) 634 88 38, sähköposti julia.bradford@oftel.gov.uk). Ne löytyvät myös Oftelin verkkosivuilta.

SUUNNITELMA

1. Seuraava ehto 5(4)(c) tai sitä sisällöltään vastaava ehto: "c) aiheuttaa ministerin ja pääjohtajan mielestä vakavaa vahinkoa verkolle tai haitallisia radiohäiriöitä tai on haitallinen verkolle tai sen toiminnalle, ja toimiluvan haltijalla on ministerin ja pääjohtajan lupa kieltää liityntä tai purkaa tällaisen laitteen liityntä tai poistaa se käytöstä."

poistetaan ja korvataan seuraavalla: "c) aiheuttaa vakavaa vahinkoa verkolle tai haitallisia radiohäiriöitä tai on haitallinen verkolle tai sen toiminnalle; ja toimiluvan haltija voi kieltää laitteen liitynnän, purkaa laitteen liitynnän tai poistaa laitteen käytöstä edellyttäen, että toimiluvan haltija ilmoittaa toimistaan ministerille ja pääjohtajalle heti kun se on käytännössä mahdollista; tai."